На основу члана 115. став 3. Закона о науци и истраживањима („Службени гласник РС”, бр. 49/19 и 108/25) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о измени Уредбе о нормативима и стандардима расподеле средстава акредитованим научноистраживачким организацијама**

Члан 1.

У Уредби о нормативима и стандардима расподеле средстава акредитованим научноистраживачким организацијама („Службени гласник РС”, бр. 90/19, 96/23, 110/23 и 16/24), Прилог 3 - Упутство за рангирање истраживача у научним звањима за утврђивање корективног коефицијента изврсности, који је одштампан уз Уредбу о измени и допунама Уредбе о нормативима и стандардима расподеле средстава акредитованим научноистраживачким организацијама („Службени гласник РС”, број 96/23), мења се и гласи:

**„Прилог 3**

**УПУТСТВО ЗА РАНГИРАЊЕ ИСТРАЖИВАЧА У НАУЧНИМ ЗВАЊИМА ЗА УТВРЂИВАЊЕ КОРЕКТИВНОГ КОЕФИЦИЈЕНТА ИЗВРСНОСТИ**

**Извори података:**

1. За цитираност истраживача: Web of Science за све цитате публикованих резултата индексираних у индексној бази Web of Science.

2. За међународне часописе: Web of Science + категорије које су утврдили матични научни одбори (даље: МНО) и eНаука, само за групације друштвених и хуманистичких научних области. За резултате индексиране у Web of Science вредноваће се само они резултати који су типа: изворни научни чланак (Article), прегледни научни чланак (Review) или саопштење са конференције објављено у целини (Proceedings paper), осим за хуманистичке науке код којих ће бити вредновани сви индексирани резултати. За резултате објављене у научним часописима чији су издавачи из Републике Србије, примењује се годишња Листа категорисаних научних часописа објављена на интернет страници министарства надлежног за научноистраживачку делатност (у даљем тексту: Министарство).

3. За монографије: еНаука.

**Области науке су разврстане на следеће групације:**

1. Природно-математичке науке и Медицинске науке (Frascati: Natural sciences, Medical and health sciences).

2. Техничко-технолошке и биотехничке науке (Frascati: Engineering and technology, Agricultural sciences).

3. Друштвене науке (Frascati: Social sciences).

4. Хуманистичке науке (Frascati: Humanities).

**Разврставање истраживача по групацијама за рангирања према надлежностима матичних научних одбора:**

**Истраживач се рангира у оној групацији у којој је стекао актуелно научно звање:**

1. Физика; Хемија; Биологија; Математика, компјутерске науке и механика; Медицинске науке; Геонауке и астрономија – **Природно-математичке науке и Медицинске науке**.

2. Биотехнологија и пољопривреда; Електроника, телекомуникације и информационе технологије; Енергетика, рударство и енергетска ефикасност; Материјали и хемијске технологије; Машинство и индустријски софтвер; Саобраћај, урбанизам и грађевинарство; Уређење, заштита и коришћење вода, земљишта и ваздуха – **Техничко-технолошке и биотехничке науке**.

3. Право, економија и политичке науке; Филозофија, психологија, педагогија и социологија – **Друштвене науке**.

4. Историја, археологија и етнологија; Језик и књижевност – **Хуманистичке науке**.

**Корпус истраживача који се рангира:**

I. Додатком за изврсност обухвата се укупно 10% истраживача запослених искључиво на радним местима у научним звањима по сваком звању (рачунајући и истраживача на радном месту директора). Изврсност се изражава као увећање за корективни коефицијент утврђен овом уредбом. Истраживач који стекне више звање, а остварио је додатак за изврсност по претходном звању, задржава право на корективни коефицијент за изврсност у звању у коме га је остварио до наредног рангирања.

II. Приликом обраде података за свако научно звање формира се по свакој групацији научних области јединствена листа истраживача (4 групације научних области у 3 научна звања).

**Резултати по типовима који се бодују и чији се збир бодова узима при рангирању истраживача по групацијама научних области:**

**1. Природно-математичке науке и Медицинске науке:**

**А.** М21а+ до М23.

**Б.** Цитираност у периоду 2015 - 2024. године свих резултата истраживача у целокупном стваралаштву који су индексирани у бази Web of Science.

**2. Техничко-технолошке и биотехничке науке:**

**А.** М21а+ до М23.

**Б.** Цитираност у периоду 2015 - 2024. године свих резултата истраживача у целокупном стваралаштву који су индексирани у бази Web of Science.

**3. Друштвене науке:**

**А.** М21а+ до M24.

**Б.** М11 + М12 + М13 + М14 + М41 + цитираност у периоду 2015 - 2024. године свих резултата истраживача у целокупном стваралаштву који су индексирани у бази Web of Science. Матични научни одбор за право, економију и политичке науке и Матични научни одбор за филозофију, психологију, педагогију и социологију, доносе одлуку о верификацији резултата из категорија М11 + М12 + М13 + М14 + М41, који се након верификације уносе у информациони систем еНаука у роковима утврђеним овим упутством.

**4. Хуманистичке науке:**

**А.** М21а+ до М24.

**Б.** М11 + М12 + М13 + М14 + М41 + М42. Матични научни одбор за историју, археологију и етнологију и Матични научни одбор за језик и књижевност, доносе одлуку о верификацији свих наведених категорија резултата, који се након верификације уносе у информациони систем еНаука у роковима утврђеним овим упутством.

**В.** М43 + М44 + М51.

Приликом обраде података формирају се 24 бодовне листе А. и Б. листе истраживача за рангирања (за 4 групације научних области у 3 научна звања) и 3 В. листе у Хуманистичким наукама.

**Бодовна скала резултата:**

I. Примењује се К–Вредност научних резултата из прилога Правилника о стицању истраживачких и научних звања („Службени гласник РС”, бр. 80/24 и 70/25).

II. Сваки цитат без обзира на врсту једнако вреди (носи 1 бод) на листи цитата пре нормирања.

**Нормирање доприноса у коауторским резултатима:**

I. Примењују се правила о нормирању броја коауторских резултата из прилога Правилника о стицању истраживачких и научних звања („Службени гласник РС”, бр. 80/24 и 70/25), за теоријска, симулациона, експериментална истраживања и за све резултате категорије М21а+.

II. Нормирање се примењује и за А. и за Б. и за В. типове резултата.

**Формирање засебне листе истраживача који имају резултате настале у колаборационим истраживањима:**

I. Сви истраживачи из свих групација научних области за рангирање који имају резултате остварене у колаборацијама (20 или више аутора) улазе у јединствену колаборациону листу свих истраживача у научним звањима за рангирање са збиром бодова оствареним само у резултатима са 20 или више аутора) за које се врши рангирање по А листи за период 2020 - 2024 године, а по Б. листи за период 2015 - 2024. године (примењују се правила из овог упутства која важе за Природно-математичке и Медицинске науке).

**Временски период остварених резултата за бодовања и рангирања истраживача:**

I. Сви истраживачи у научним звањима рангирају се према резултатима оствареним у периоду 2020-2024. године. Свим истраживачима у научном звању који су током назначеног периода користили одсуство дуже од једне године, временски оквир за вредновање проширује се на период 2018-2024. године. За период проширења (2018-2019. године) остварени бодови се множе са ¾.

II. Цитираност се утврђује за све резултате истраживача у целокупном стваралаштву који су индексирани у бази WOS, а који су цитирани у периоду 2015-2024. године, осим за истраживаче у научном звању који су у периоду од 1. јануара 2020. до 1. децембра 2025. године реизабрани у важеће звање у ком се рангирају или су губили научно звање.

**Рангирање истраживача у научним звањима по групацијама научних области:**

I. Сви истраживачи се рангирају по научним звањима и групацијама научних области по опадајућој вредности збира бодова по А, Б. и В.

II. Првих 7% истраживача са А. или Б. бодовне листе испуњава услов научне изврсности у групацијама научних области код којих је рангирање искључиво по А. и Б. листи. У групацији Хуманистичких наука првих 4% истраживача са А, Б. и В. бодовне листе испуњава услов научне изврсности.

Сви руководиоци – добитници European Research Council (ERC) пројеката, у периоду од 2020-2024. године и истраживачи који су на Станфордовој листи 2% најутицајнијих научника у свету у периоду важења те листе, a који су били на тој листи каријерно или на годишњој листи у периоду од 2020-2024. године остварују право на научну изврсност.

Повратник из иностранства (запослени истраживач у научном звању који је завршио докторске студије у иностранству или има најмање пет година радног искуства у иностранству у институцијама или организацијама у области научноистраживачке или истраживачко-развојне делатности) који je укључен у финансирање између два рангирања остварује право на корективни коефицијент из ове уредбе, као подстицај за повратак и задржава га до првог следећег вредновања.

**Остваривање права на вредновање изврсности у групацији научних области за свако научно звање:**

I. Научна изврсност истраживача остварена по А, Б. или В. бодовној листи је основ за утврђивање листе изврсних истраживача за сваку групацију научних области и свако научно звање.

**Научна изврсност свих истраживача који су остварили резултате у међународним колаборацијама:**

I. Научна изврсност свих истраживача који су остварили резултате у међународним колаборацијама (резултати са 20 или више аутора), утврђује се на потпуно исти начин са јединственом листом истраживача у свим групацијама научних области и свим научним звањима (рангирање по А. и Б. бодовним листама као код Природно-математичких наука и Медицинских наука, уз услов да је првих 3% истраживача научно изврсних).

**Коначна листа истраживача који су стекли право на научну изврсност:**

I. Коначна листа научно изврсних истраживача формира се обједињавањем листе изврсних истраживача по групацијама научних области и листе добијене на основу резултата у међународним колаборацијама.

**Рокови у односу на утврђивање корективног коефицијента и листе научно изврсних истраживача:**

I. Рангирање истраживача у научним звањима за утврђивање корективног коефицијента изврсности вршиће се на сваке две године.

II. Рок за преузимање административних података из Регистра истраживача је 1. децембар.

Рок за преузимање научних података из репозиторијума радова еНауке је 31. децембар.

Рок да се доставе научне вреднoсти (М вредности) је 30. јануар 2026. године.

III. Прелиминарна листа научно изврсних истраживача приказана са двоструко већим бројем рангираних истраживача у односу на оне који добијају додатак за изврсност (укупно 20% рангираних), објављује се на интернет страници Министарства до 6. марта 2026. године, а коначна листа до 16. марта 2026. године. Према овој коначној листи, исплата по основу корективног коефицијента за изврсност за научноистраживачи рад, врши се две године (2026-2027. године).”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-240/2026

У Београду, 16. јануара 2026. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут |